Luister: Amerikaner sing Afrikaanse verhoë aan die brandCamille van Niekerk kuier in die Maroela Media-ateljee. (Foto: Maroela Media) Die Amerikaanse sangeres Camille van Niekerk het die heel eerste keer Suid-Afrikaanse gehore se aandag getrek met haar weergawe van die Afrikaanse Valiant Swart-treffer, “Sonvanger”. Nou is sy op ŉ maand lange toer deur Suid-Afrika saam met die bekende Afrikaanse sanger en liedjieskrywer, Gian Groen, en ook besig om ŉ Afrikaanse album op te neem. Dié 27-jarige donkerkop, wat in Kalifornië in die VSA gebore en getoë is, is met ŉ Afrikaanse man, Jaco van Niekerk, getroud nadat hulle jare gelede op skool ontmoet het. Sy vertel in ŉ onderhoud met Maroela Media albei Jaco se ouers is aptekers en hulle is in 2004 deur ŉ Amerikaanse maatskappy genader om daar te gaan werk. “Ons het in 2008 in die geskiedenisklas ontmoet en baie gou vriende geraak,” vertel sy in Afrikaans met ŉ swaar Amerikaanse aksent. Camille verdien ook in die VSA haar brood en botter as sangeres en sangonderwyseres. Sy vertel sy het Afrikaans begin leer op haar wittebrood. “Ek en my man was op ŉ road trip en ons het baie tyd saam gehad in die kar. Hy het begin om my Afrikaanse frases en woorde te leer. Soos ons gery het, sou hy byvoorbeeld sê: ‘Ons ry op die pad.’ Klein woordjies soos ‘berg’ en ‘kleure’ en ‘boom’. Aangesien ek ŉ sanger is, het hy gedink ŉ lekker manier om my te leer sal wees deur volksliedjies. Dis waar dit begin het.” Camille op die verhoog saam met Loki Rothman tydens die Jan Blohm Revue-konsert by die Grand West-arena in Kaapstad. (Foto: Facebook via Camille van Niekerk) Toe hulle besluit om in 2016 na Suid-Afrika te reis, het sy besluit om ernstig te raak oor die aanleer van Afrikaans en het haarself begin leer deur die internet en deur na meer Afrikaanse musiek te luister. “Die herhaling in die liedjies help, asook om na iemand te luister met ŉ Afrikaanse aksent, want dit is uiteraard anders as om dit te lees. Ek het ook na Afrikaanse televisieprogramme gekyk met Engelse of Afrikaanse onderskrifte en het die woorde wat ek nie geken het nie, vertaal.” Camille verklap dat haar debuutalbum slegs Afrikaanse liedjies bevat en dat een van die snitte Zoeloe insluit. Die snitte op die album is meestal klassieke Afrikaanse treffers soos “Skipskop”, “Op Blouberg se strand” en “Stuur groete aan Mannetjies Roux” asook twee splinternuwe snitte uit Groen se pen. Daar is egter nog nie ŉ datum vir dié album se uitreiking vasgemaak nie. Sy vertel dit was oorweldigend om te sien hoeveel mense haar en Groen kom ondersteun het by die vertonings tydens die toer. Hulle het die toer in Wellington in die Wes-Kaap afgeskop, waarna hulle in Namibië ŉ draai gaan maak het. Terug in Suid-Afrika het sy opgetree by die Jan Blohm Revue by die Grand West-arena in Kaapstad waar sy saam met onder meer Blohm, Loki Rothman, Roan Ash en Ryno Velvet die verhoog gedeel het. Sy was ook die afgelope naweek in Pretoria te sien. Camille tydens haar besoek aan Bloubergstrand in Kaapstad. (Foto: Facebook via Camille van Niekerk) “Dit is vir my so lekker om tydens hierdie toer met mense met wie ek slegs op die internet kontak gehad het, kennis te maak in lewende lywe. Dit is my tweede besoek aan Suid-Afrika en hierdie slag het ons Hermanus besoek. Dit was ongelooflik mooi,” vertel sy van haar onlangse reise deur Suid-Afrika. “Die vorige keer dat ek Suid-Afrika besoek het, was ek in die Krugerwildtuin en ons het ook Tafelberg en Leeukop uitgeklim. Ek het dus ŉ goeie oorsig van die land gekry met die vorige besoek. Hierdie keer was dit soveel pret om ŉ hele paar nuwe plekke te besoek en ook om hier te kon sing. Dit was fantasties om ook vir die eerste keer te kon sien hoe Bloubergstrand lyk nadat ek vir ŉ jaar net daaroor gesing het,” sê Camille. Sy lag wanneer sy vertel dat haar man, wat onlangs as mediese dokter gekwalifiseer het, altyd dieselfde frase gebruik wanneer hulle by die huis stop. “Hy sê altyd: ‘Uit en tuis, en by die huis.’”